钦定古今图书集成/明伦汇编/氏族典/第017卷 > 顾炎武日知录 > 《通谱》
## 钦定古今图书集成/明伦汇编/氏族典/第017卷 > 顾炎武日知录 > 《通谱》

“同姓通族见于史者，自晋以前未有。”《晋书。石苞传》，“曾
孙朴没于寇，石勒以与朴同姓，俱出河北，引朴为宗
室，特加优宠，位至司徒。”《南史。侯瑱传》：“侯景以瑱与己
同姓，托为宗族，待之甚厚。”此以殊族而附中国也。《晋
书。孙旗传》，“旗子弼及弟子髦、辅、琰四人，并有吏材，重
于当世，遂与孙秀合族。”《南史。周弘正传》，“謟附王伟，与”
周石珍合族。《旧唐书。李义府传》：“义府既贵之后，自言
本出赵郡，始与诸李叙昭穆，而无赖之徒苟合，藉其
权势，拜伏为兄叔者甚众。”《李辅国传》：“宰相李揆，山东
甲族，见辅国执子弟之礼，谓之五父。”此以名门而附
小人也。凡此史皆书之，以志其非。今人好与同姓通
谱，不知于史传居何等也。

“北人重同姓，多通谱系，南人则有比邻，而各自为族
者。”《宋书。王仲德传》，“北土重同姓，谓之骨肉。有远来相
投者，莫不竭力营赡。仲德闻王愉在江南，是太原人，
乃往依之，愉礼之甚薄。”《魏书。崔元伯传》，“崔宽自陇右
通款，见司徒浩，浩与相齿序，厚抚之。及浩诛，以远来
疏族，独得不坐，遂家于武城，以一子继浩弟览妻封”
氏，相奉如亲。《北史杜铨传》：初，密太后杜氏父豹丧在
濮阳，太武欲令迎葬于邺，谓司徒崔浩曰：“‘天下诸杜，
何处望高？朕意欲取杜中长老一人，以为宗正，令营
护凶事’。浩曰：‘京兆为美’。”中书博士杜铨，其家今在赵
郡，是杜预后，于今为诸杜最。召见铨，以为宗正，令与
杜超子道生送豹丧葬邺南，铨遂与超如亲。超谓铨
曰：“既是宗正，何缘乔居赵郡？”乃延引同属魏郡。《南史
韦鼎传》：陈亡入隋，时吏部尚书韦世康兄弟显贵，文帝从容谓鼎曰：“‘世康与公远近’？对曰：‘臣宗族南徙，昭
穆非臣所知’。帝曰：‘卿百代卿族，岂忘本也’！”命官给酒
肴，遣世康请鼎还杜陵。鼎乃自楚太傅孟以下二十
馀世，并考论昭穆，作《韦氏谱》七卷示之，欢饮十馀日
乃还。

近日同姓通谱，最为滥杂，其实皆植党营私，为蠹国
害民之事，宜严为之禁。欲合宗者，必上之于官，使谙
悉古今者为之考定，岁终以达礼部，而类奏行之。其
不请而私通者，屏之四裔，然后可革其弊。古之姓氏，
有专官掌之。《国语》曰：“使名姓之后，能知上下之神祗，
氏姓之所出者为之宗。”又曰：“‘司商协名姓，春宫宗伯’，
其属有都宗人、家宗人，而女官亦有内宗、外宗。今日
姓氏、婚姻二事，似宜专设一官，方得教民之本。”
氏族之乱，莫甚于五代之时。当日承唐馀风，犹重门
荫，故史言唐、梁之际，仕宦遭乱奔亡，而吏部铨文书
不完，因缘以为奸利。至有私鬻诰敕，乱易昭穆，而季
父母舅反拜侄甥者。《册府元龟》：长兴初鸿胪卿柳膺
将斋郎文书两件卖与同姓人柳居则，大理寺断罪
当大辟，以遇恩赦减死，夺见任官，罚锢终身不齿。敕
曰：“一人告身三代名讳，传于同姓，利以私财，上则欺
罔人君，下则货鬻先祖，罪莫大焉。自今以后，如有此
弊，传者受者，并当极法。”今则因无荫叙，遂弛禁防。五
十年来，通谱之俗，遍于天下，自非明物察伦之至，亟
为澄别，则滔滔之势，将不可反矣。

唐朝以前，最重谱牒。如《新唐书》言：“河南刘氏，本因匈
奴之后，刘库仁、柳城李氏，世为契丹酋长；营州王氏，
本高丽之类。”此同姓而不同族也。又如《魏书高阳王
雍传》言：“博陵崔显，世号东崔，地寒望劣。”此同族而不
同望也。故《高士廉传》言：“每姓第其房望”，虽一姓中，高
下悬隔。

异姓称族，自汉以来未有此事。杜子美《寄族弟唐十
八使君》诗云：“与君陶唐后，盛族多其人。圣贤冠史籍，
枝派罗源津。”则杜与唐为兄弟矣。《重送刘十弟判官》
诗云：“分源豕韦派，别浦雁宾秋。年事推兄忝，人才觉
弟优。”则杜与刘为兄弟矣。韩文公《送何坚序》亦云：“何
于韩同姓为近。”

《容斋三笔》引孙缅《唐韵》曰：“韩灭，子孙分散江淮间” ，因以“韩” 为“何” 字，随音变，遂为何氏。

按：《诗·扬之水》，一章言戍申，二章言戍甫，三章言戍许。
孔氏曰：“言甫、许者，以其俱为姜姓。既重章以变文，因
借许、甫以言申，其实不戍甫、许也。”六国时秦、赵同为
嬴姓。《史记》《汉书》多谓秦为赵，亦此类也。

《史记·秦本纪》：“太史公曰：‘秦以其先造父封赵城为赵氏’。” 《陆贾传》：“秦任刑法不变，卒灭赵氏。” 《索隐》曰：按韦昭云，“秦伯翳后与赵同出蜚廉，造父有功，周穆王封之。赵由此一姓赵氏。” 《汉书·武五子传》，“赵氏无炊火焉。” 韦昭云：“赵，秦之别氏。” 《南越传》，“苍梧秦王。” 晋灼曰：“秦王即赵它也。赵本与秦同姓，故曰秦王。” 《淮南子》亦称“秦始” 皇为赵政。《三国志》：“陈思王上疏绝缨，盗马之臣，赦楚赵以济其难。” 注：“秦穆公有赦盗马事，赵则未闻。” 盖以秦亦赵姓。《文选》王融《策秀才文》：“访游禽于绝涧，作霸秦基。” 李善注引《韩非子》所载赵董阏于事，而云：“《史记》曰：‘赵氏之先，与秦共祖。以其共祖，故虽秦亦号曰赵’。” 又左思《魏都赋》：“二嬴之所曾聆。” 李善注：“秦穆公，赵简子。《史记》：赵氏之先，与秦同祖，故曰二嬴也。”

《崧高》言“生甫及申。”孔氏曰：“此诗送申伯而及甫侯者，
美其上世俱出四岳，故连言之。”今人之与同姓，则无
不通谱，何不更广之于异姓，而以子美、退之为例也。
季华《淮南节度使崔公颂德碑》云：“惟申伯翼宣王，登
南邦，兴周室；小白率诸侯，征楚翟，奉王职”，与崔公叶
德同勋，皆姜姓也。

开元十九年，于南京置齐太公庙。建中初，宰相卢杞、
京兆尹卢谌以“卢”者齐之裔，乃鸠其裔孙，若崔、卢、丁、
吕之族，合钱以崇饰之。

元吴澂《送何友道游萍乡序》云：“展、柳、韩、何二族，各以
儒官著，而其初实一姬姓。文之昭由鲁之展而为柳，
武之穆由晋之韩而为何，氏不同而姓同。”

宋邵伯温《闻见录》云：司马温公一日过康节先生，谒
曰：“程秀才。”既见，则温公也。问其故，公笑曰：“司马出程
伯休父。”